32002D0941
L 325/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 ноември 2002 година
за изменение на Решение 97/102/ЕО за определяне на специални условия за внос на рибни продукти и продукти от аквакултури с произход от Русия и за отмяна на Решение 2002/808/ЕО
(нотифицирано под номер С(2002) 4755)
(текст от значение за ЕИП)
(2002/941/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравни изисквания за производството и пускането на пазара на рибни продукти (1), последно изменена с Директива 97/79/ЕО (2), и по-специално член 11, параграф 1 от нея,
като има предвид, че:
(1)
В Решение 97/102/ЕО на Комисията от 16 януари 1997 г. за определяне на специални условия за внос на рибни продукти и продукти от аквакултури с произход от Русия (3) Комитетът по риболов на Руската федерация, подпомогнат от Държавния комитет по санитарен и епидемиологичен контрол (Госкомсанепиднадзор) е посочен като компетентния орган на Русия, който проверява и удостоверява съответствието на рибните продукти и продуктите от аквакултури с изискванията на Директива 91/493/ЕИО.
(2)
След преструктуриране на руската администрация Комисията прие Решение 2002/808/ЕО от 16 октомври 2002 г. за изменение на Решение 97/102/ЕО за определяне на специални условия за внос на рибни продукти и продукти от аквакултури с произход от Русия (4), за да промени наименованието на компетентния орган за издаване на здравни сертификати за рибни продукти и за да посочи органа, отговорен за инспекцията и одобрението на предприятията и плавателните съдове. Въпреки това инспекционната служба, посочена в Решение 2002/808/ЕО, няма правомощия да одобрява предприятията и плавателните съдове. Компетентният орган за издаване на здравни сертификати за рибни продукти е Държавният комитет по риболов на Руската федерация, подпомогнат от Националния център за качество и безопасност на рибните продукти (Национално качество на рибите) в качеството му на инспекционна служба за одобряване и регистрация на предприятия и плавателни съдове. Този нов орган е компетентен ефективно да удостоверява прилагането на законите в сила.
(3)
Формулировката на Решение 97/102/ЕО следва да бъде съобразена с формулировката на по-скоро приети решения на Комисията за определяне на специални условия за внос на рибни продукти и продукти от аквакултури с произход от някои трети страни.
(4)
Следователно Решение 97/102/ЕО следва да бъде съответно изменено, а Решение 2002/808/ЕО - отменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 97/102/ЕО се изменя, както следва:
1.
Член 1 се заменя със следното:
„Член 1
Държавният комитет по риболов на Руската федерация, подпомогнат от Националния център за качество и безопасност на рибните продукти (Национално качество на рибите) е компетентният орган на Русия, който проверява и удостоверява съответствието на рибните продукти и продуктите от аквакултури с изискванията на Директива 91/493/ЕИО.“
2.
Член 2 се заменя със следното:
„Член 2
1. Рибните продукти, внесени в Общността от Русия, следва да отговарят на условията, посочени в параграфи 2, 3 и 4.
2. Всяка партида се придружава от номериран оригинал на здравен сертификат, надлежно попълнен, подписан, датиран и състоящ се от един лист съгласно образеца в приложение А.
3. Продуктите следва да произхождат от одобрените предприятия, корабите фабрики или от хладилните складове или от регистрираните хладилни кораби, изброени в приложение Б.
4. Върху всички опаковки, с изключение на тези със замразени рибни продукти на едро, предназначени за производство на консервирани храни, се изписват с неизличими букви думата „РУСИЯ“ и номерът на одобрението/регистрацията на предприятието, кораба фабрика, хладилния склад или хладилния кораб, откъдето произхождат продуктите.“
3.
Параграф 2 от член 3 се заменя със следното:
„2. Сертификатите трябва да съдържат име, длъжност и подпис на представителя на Националния център за качество и безопасност на рибните продукти (Национално качество на рибите), както и официалния печат на организацията в цвят, който се различава от този на останалия текст в сертификата.“
4.
Приложение А се заменя с приложението към настоящото решение.
Член 2
Решение 2002/808/ЕО се отменя.
Член 3
Настоящото решение се прилага от 15 февруари 2003 г. Член 2 обаче се прилага от 30 ноември 2002 г.
Член 4
Адресати на настоящото решение са държавите-членки.
Съставено в Брюксел на 29 ноември 2002 година.